2014-ben az új motorszabályok ismeretében a Cosworth már nem épített turbómotort, ezért Ferrari-erőforrásokra váltottak. A csapat első pontjait a 2014-es monacói nagydíjon szerezte meg egy kilencedik hellyel, melyet Jules Bianchi ért el. (Ha nem kap 5 másodperces büntetést a verseny végén, akkor a nyolcadik helyen ért volna célba.) A Belga Nagydíj előtt Alexander Rossit leszerződtették tesztpilótának, aki Chilton helyett majdnem beugrott versenyzőként. A tájfun miatt kaotikus japán nagydíjon Jules Bianchi súlyos balesetet szenvedett, melyek következtében később életét vesztette - 20 év után ez volt az első halálos baleset a Formula-1 történetében. A csapat a következő versenyen úgy döntött, hogy csak Chiltont indítja, amire az FIA is áldását adta. Ekkortájt derült ki az is, hogy a csapat súlyos pénzügyi gondokkal küzd, emiatt az utolsó három futamon már el sem indultak. November 7-én bejelentették, hogy a Marussia csődbe ment, több mint 200 dolgozóját pedig elbocsájtották, miután nem akadt vevő a súlyos adósságokat felhalmozó csapatra.